《在昔》
清代·刘正宗

在昔登舟日，鬓发如黑丝。解缆西塘侧，繁霜入镜垂。

岂其苦奔西，有怀空自知。川谷远无梁，虎豹踞路歧。

惊魂怵难定，梦里返江涯。心折饱忧畏，骇浪复无时。

回首顿三秋，电光阅弈棋。朝来驱羸马，春风面上吹。

履穿厌冰雪，又看芳树枝。宁不思远道，远道力已疲。

既老休徵逐，往事安可追。晓日鸣乳鸠，燕语影差池。

大化本无停，物理遂所私。古有赤松游，高踪慕茹芝。

作者简介：（?—约1661）明末清初山东安丘人，字可宗。明崇祯元年进士，授编修。入清，被荐为国史院编修，官至吏部尚书、文华殿大学士。坐事被劾论死，以衰老得免，旋病卒。